Vorobelová, Slavěna, poslankyňa NR SR (2022-10-04):
Ďakujem veľmi pekne, pán predsedajúci. Vážené panie poslankyne, vážení páni poslanci, dovoľte mi prezentovať možno aj taký trochu iný uhol pohľadu na tento vládny návrh zákona. V čase najväčšej krízy, kedy sociálne odkázaní ľudia, ale aj sociálne zariadenia žijú v obave z budúcnosti, najmä ako zaplatia vysoké účty za plyn a elektrinu, ktorí zároveň sú a budú postihnutí aj vysokou infláciou, ktorá sa očakáva na úrovni 20 %. Pán minister Krajniak zo SME RODINA predkladá vládny návrh zákona o inšpekcii v sociálnych veciach, v rámci ktorého sa má zriadiť nový útvar, neskôr, predpokladám, že možno aj nový úrad so 180 novými úradníkmi, z toho cca 150 inšpektorov, teda kontrolórov. Ako organizačná súčasť tohto útvaru vznikne osem detašovaných pracovísk s pôsobnosťou pre územný obvod jedného vyššieho územného celku, teda v každom kraji jedno detašované. V súvislosti so zriadením nového útvaru sa predpokladá negatívny vplyv na rozpočet, ktorý nie je priamo naviazaný na účinnosť predmetnej legislatívnej zmeny, to znamená, že môže byť realizovaný priebežne od roku 2022, sme v októbri 2022. Ide o investíciu potrebnú na vybudovanie priestorov, v ktorých bude nový útvar pôsobiť. Účelom investície je pokrytie kapitálových výdavkov potrebných na kúpu, obnovu a rekonštrukciu budov, ich materiálno-technického vybavenia a obstaranie osobných motorových vozidiel pre zabezpečenie výkonu inšpekcie. Celkovo sú tieto výdavky odhadované v objeme 9 429 000 eur, pričom ich financovanie sa predpokladá aj zo zdrojov Európskej únie, z plánu obnovy a odolnosti spolu za rok 2022 a 2023. Je to len cca 50 % výdavkov, a to len počas prvých dvoch rokov. A čo bude potom? Podľa návrhu sa kreuje právna úprava inšpekcie v sociálnych veciach, ktorou bude dozor na dodržiavaním osobitných predpisov v oblasti sociálnych vecí dozorovanými subjektmi a vyvodzovanie zodpovednosti za porušenie týchto povinností, teda aj pokutovanie týchto subjektov. Účelom predkladanej novej právnej úpravy je vytvoriť funkčný systém správneho dozoru a tým prispieť k posilneniu efektívnosti a kvality sociálnej pomoci poskytovanej v rámci práva sociálneho zabezpečenia. Všetko znie vznešene, ale dôvodová správa neobsahuje žiadne merateľné ukazovatele, na základe ktorých bude možné v budúcnosti zhodnotiť efektivitu a cieľ tohto nového zákona. Počas prvých dvoch rokov je časť zdrojov plánovaná aj zo zdrojov Európskej únie, ale opakujem, čo bude potom? Ak zákon neprinesie žiadne pozitívne dopady, tak obávam sa, že prepustiť 180 ľudí z rezortu ministerstva práce bude náročné a opäť s vysokým finančným dopadom na štátny rozpočet, ak zarátame odstupné a odchodné. Na koho účet? Návrh zákona sleduje efektívnym vykonávaním inšpekcie v sociálnych veciach, osobitne správneho dozoru, predovšetkým posilnenie ochrany najzraniteľnejších fyzických osôb vzhľadom na ich dlhodobú závislosť na pomoci inej osoby pri sebaobsluhe vzhľadom na vek alebo ťažké zdravotné postihnutie. Ide o osoby, ktoré sú spravidla dlhodobo odkázané na vymedzené druhy sociálnej pomoci, a to poskytovanie sociálnych služieb alebo poskytovanie peňažných príspevkov na kompenzáciu sociálnych dôsledkov ťažkého zdravotného postihnutia podľa príslušných právnych predpisov, ktoré patria do pôsobnosti ministerstva. Ďalšou oblasťou, na ktorú sa bude vzťahovať inšpekcia v sociálnych veciach, je oblasť výkonu sociálnoprávnej ochrany detí a sociálnej kurately, ktorej špecifikom je, že opatrenia sú vykonávané primárne za účelom riešenia situácie dieťaťa, spravidla dieťaťa ohrozeného a komplikovaných rodinných situácií. Neviem si dosť dobre predstaviť, ak budú v rámci kontroly, teda dozoru, zistené nedostatky a dozorovaný subjekt ako fyzická osoba s ťažkým zdravotným postihnutím sa bude musieť právne vyjadrovať k protokolu, teda k zisteným nedostatkom, ako týmto ľuďom skomplikujeme život, pretože správne konanie si vyžaduje mnohokrát využívať platené právne služby, teda služby právneho zástupcu. Takže týmto osobám sťažíme život, ktorý je aj tak už dosť ťažký a náročný. A to už nehovorím o postihoch, ktoré z tohto zákona môžu vyplývať. Zákon môže byť zneužívaný aj v rámci konkurenčného boja medzi poskytovateľmi sociálnych služieb. Osobitosťou inšpekcie v sociálnych veciach je teda rôznorodá povaha dozorovaných subjektov. A to tak v oblasti sociálnych služieb, ako aj sociálnoprávnej ochrany detí a sociálnej kurately. Subjekty v oblasti miestnej samosprávy, regionálnej samosprávy, neštátne subjekty, respektíve neverejný poskytovatelia sociálnych služieb, subjekty z oblasti štátnej správy, ak ide o vykonávanie opatrení sociálnoprávnej ochrany detí a sociálnej kurately. Pričom títo sú záhadne momentálne ticho. Možno aj z toho dôvodu, že nepostrehli, že je takýto návrh zákona v druhom čítaní. Zjednodušene povedané, kontroly sa budú týkať poskytovateľov sociálnych služieb, fyzických osôb, ktorým bol priznaný peňažný príspevok na kompenzáciu sociálnych dôsledkov ťažkého zdravotného postihnutia, ako aj fyzických osôb, ktoré poskytujú pomoc fyzickej osobe s ťažkým zdravotným postihnutím, na zabezpečení ktorej sa poskytuje peňažný príspevok na osobnú asistenciu alebo peňažný príspevok na opatrovanie. Podľa ministra Krajniaka inšpekcia v sociálnych veciach sa bude týkať cca 85-tisíc fyzických osôb a cca 5-tisíc poskytovateľov sociálnych služieb, teda právnických osôb. Navrhovaný počet inšpektorov vo vzťahu k rozsahu inšpekcie a počtu dozorovaných subjektov je neadekvátny v porovnaní napríklad s inšpekciou práce. Pretože ak si vezmeme pre porovnanie práve inšpekciu práce, tak inšpektori práce, je ich zhruba 290, majú oveľa väčší rozsah dozoru a dozorujú cca 2 milióny zamestnancov a cca 180-tisíc zamestnávateľov. Aj čo sa týka rozpočtu na počet zamestnancov je navrhovaný rozpočet oveľa vyšší. Rozpočet inšpekcie práce je 14,2 milióny na 527 zamestnancov a na inšpekciu v sociálnych veciach je navrhovaný rozpočet 7 miliónov na 180 zamestnancov. V čase krízy a neustále rastúcej inflácie by vláda mala radšej tieto milióny eur investovať do zlepšenia fungovania sociálnych zariadení alebo na posilnenie počtu zamestnancov v sociálnych službách, opatrovateľov, prípadne na lepšie odmeňovanie týchto zamestnancov. V čase krízy vytvárať nový orgán dozoru a pokutovať osoby z ťažkým zdravotným postihnutím alebo subjekty, ktoré sa starajú o takéto osoby, je neracionálne. Domovy sociálnych služieb v týchto časoch nebudú mať financie na vykrytie faktúr za dodávky plynu či elektrickej energie. Riešia častokrát existenčné problémy a štát ide vytvárať nový útvar s obrovských počtom úradníkov a takpovediac šikanovať ich. Zákon predsa bude platiť pre každého rovnako. Kontrola a dozor by mala byť, súhlasím, áno, ale nie v období, keď ľudia nevedia, čo bude zajtra a štát im v krízových časoch nijako zvlášť nepomáha. Pričom aj sociálne domovy, ako vieme, sú personálne a finančne poddimenzované. Riešenia predse existujú v racionalizácií, existujúcej kontroly a jej postupov, teda oddelení kontroly, ktoré sú aj na úradoch práce či pobočkách Sociálnej poisťovne. Ak nám unikajú finančné zdroje zo štátneho rozpočtu, tak riešme činnosť posudkových lekárov, respektíve posudkových komisií. Verím, že opoziční poslanci, ale ja poslanci za stranu SaS, ktorá sa teda tvári, ktorí sa tvária, že sú opoziční, tento návrh nepodporia, nakoľko samotný Richard Sulík tu v pléne povedal, že nepodporí žiadne vytváranie nových úradníckych miest. Ďakujem veľmi pekne.